**2017 թվականի հունվար-նոյեմբեր ամիսներին ՀՀ պետական բյուջեի**

**կատարման ամփոփ բնութագիրը[[1]](#footnote-1)**

ՀՀ կառավարության հաստատած պետական բյուջեի տարեկան ծրագրով բյուջեի եկամուտները և ծախսերը սահմանվել էին համապատասխանաբար 1210 մլրդ դրամ և 1360.1 մլրդ դրամ, որոնց նկատմամբ համադրելի փաստացի ցուցանիշները կազմել են 1073.4 մլրդ դրամ և 1213.4 մլրդ դրամ կամ համապատասխանաբար 88.7% և 89.2%: Ելնելով օրենսդրության պահանջներից՝ պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների և ծախսերի ծրագրային ցուցանիշները սահմանվել են համապատասխանաբար 1329.2 մլրդ դրամ և 1484.8 մլրդ դրամ, որոնց դիմաց փաստացի ցուցանիշները կազմել են 1108.4 մլրդ դրամ և 1249.6 մլրդ դրամ կամ ծրագրային ցուցանիշների համապատասխանաբար 83.4%-ը և 84.2%-ը: Պետական հիմնարկների արտաբյուջետային եկամուտները հաշվետու ժամանակահատվածում կազմել են 29.2 մլրդ դրամ կամ տարեկան ծրագրով նախատեսված մուտքերի 65.9%‑ը, իսկ ծախսերը` 30.4 մլրդ դրամ կամ տարեկան ծրագրի 66%-ը: Հարկ է նշել, որ ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը:

*ՀՀ պետական բյուջեի եկամուտները*

2016 թվականի հունվար-նոյեմբեր ամիսների համեմատ ՀՀ պետական բյուջեի եկամուտներն աճել են 6%‑ով կամ 62.3 մլրդ դրամով: Եթե հաշվի առնենք, որ 2017 թվականի պետական բյուջեով արտահանողներին ավելացված արժեքի հարկի վերադարձը բյուջեի ծախսերում նախատեսված էր միայն առաջին եռամսյակում, որն իրականացվել է ամբողջ ծավալով, իսկ երկրորդ եռամսյակից սկսած այն հիմնականում իրականացվել է եկամուտների նվազեցման եղանակով, 2016 և 2017 թվականների հունվար-նոյեմբեր ժամանակահատվածների համադրելի (ԱԱՀ-ի վերադարձված գումարների չափով նվազեցված) ցուցանիշների համեմատության դեպքում պետական բյուջեի եկամուտների աճը կկազմի 9% կամ 89.8 մլրդ դրամ, ինչը պայմանավորված է հարկային եկամուտների, պետական տուրքերի և այլ եկամուտների աճով:

Պետական բյուջեի եկամուտների ավելի քան 94.1%-ը ձևավորվել է հարկային եկամուտների և պետական տուրքերի, 5%-ը` այլ եկամուտների, 0.8%-ը` պաշտոնական դրամաշնորհների հաշվին:

Կառավարության սկզբնական տարեկան ծրագրով 2017 թվականին սահմանվել էր 1135 մլրդ դրամ հարկերի ու տուրքերի ստացում, որի դիմաց համադրելի փաստացի ցուցանիշը կազմել է 1036.2 մլրդ դրամ կամ 91.3%: Պետական հիմնարկների արտաբյուջետային մուտքերը, առանց սահմանափակման պետական բյուջեից կատարվող վճարումները և Կառավարության լիազորությունների շրջանակներում կատարված մյուս փոփոխությունները ներառյալ՝ 2017 թվականի տարեկան ճշտված ծրագիրը կազմել է 1203.9 մլրդ դրամ, որի դիմաց ՀՀ պետական բյուջե են մուտքագրվել 1043.5 մլրդ դրամ հարկային եկամուտներ և պետական տուրքեր` 86.7%-ով ապահովելով տարեկան ճշտված ծրագրի կատարումը: 2016 թվականի նույն ժամանակահատվածի համեմատ հարկերն ու տուրքերն աճել են 7%‑ով կամ 67.8 մլրդ դրամով, որը հիմնականում պայմանավորված է ակցիզային հարկի, մաքսատուրքի, ավելացված արժեքի հարկի ու բնապահպանական և բնօգտագործման վճարների գծով մուտքերի աճով: Առանց արտահանողներին ավելացված արժեքի հարկի վերադարձված գումարների՝ հարկային եկամուտների և պետական տուրքերի աճը կազմում է 10.2% կամ 95.3 մլրդ դրամ: Նշենք, որ նախորդ տարվա նույն ժամանակահատվածի գրեթե բոլոր հարկատեսակների գծով արձանագրվել է աճ, բացառությամբ շահութահարկի:

2017 թվականի հունվար-նոյեմբեր ամիսների ընթացքումհարկային եկամուտների և պետական տուրքերի 35.6%-ն ապահովվել է ավելացված արժեքի հարկի հաշվին: Այն կազմել է 371.8 մլրդ դրամ և 5.1%-ով կամ շուրջ 18.2 մլրդ դրամով գերազանցել նախորդ տարվա նույն ցուցանիշը: ԱԱՀ-ի մուտքերը (առանց արտահանողներին վերադարձված գումարների) 2016 թվականի հունվար-նոյեմբեր ամիսների համադրելի ցուցանիշի համեմատ աճել են 14.8%-ով կամ 45.7 մլրդ դրամով: ԱԱՀ-ի մուտքերից 182.7 մլրդ դրամը ստացվել է ՀՀ սահմանին հարկումից, 172.5 մլրդ դրամը` ապրանքների և ծառայությունների ներքին շրջանառությունից: Նշենք, որ նախորդ տարվա նույն ժամանակահատվածի համեմատ մաքսային սահմանին գանձված ԱԱՀ-ի մուտքերն աճել են 19.6%‑ով կամ 29.9 մլրդ դրամով, իսկ ներքին շրջանառությունից ստացված մուտքերը՝ 10.1%‑ով կամ 15.8 մլրդ դրամով:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 7.1%-ն ապահովվել է ակցիզային հարկի հաշվին` կազմելով 73.8 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 41.9 մլրդ դրամ, հանրապետությունում արտադրվող ենթաակցիզային ապրանքների հարկումից` 31.9 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 37.6%-ով կամ 20.2 մլրդ դրամով: Ընդ որում, աճ է արձանագրվել և´ՀՀ-ում արտադրվող, և´ ներմուծվող ենթաակցիզային ապրանքների գծով մուտքերում՝ համապատասխանաբար 49.2%-ով (10.5 մլրդ դրամով) և 29.9%‑ով (9.6 մլրդ դրամով): Ներքին արտադրության ենթաակցիզային ապրանքների գծով մուտքերի աճը հիմնականում ապահովվել է ծխախոտի արտադրանքից ստացված մուտքերի աճի և 2016 թվականի մայիսի 1‑ից սեղմված բնական գազը ակցիզային հարկով հարկման ենթակա ապրանքների ցանկում ներառելու արդյունքում: Ներմուծվող ենթաակցիզային ապրանքներից ստացված ակցիզային հարկի աճը հիմնականում պայմանավորված է ներմուծվող ծխախոտից, դիզվառելիքից, բենզինից և օղուց ստացված մուտքերի աճով:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 9.6%‑ը ձևավորվել է շահութահարկի հաշվին` կազմելով 99.7 մլրդ դրամ: Նախորդ տարվա հունվար-նոյեմբեր ամիսների համեմատ շահութահարկի մուտքերը նվազել են 12.1%-ով կամ 13.7 մլրդ դրամով՝ հիմնականում պայմանավորված «Որոտանի հիդրոէլեկտրակայանների համալիր» ՓԲԸ գույքի վաճառքից գոյացած շահույթից 2016 թվականին վճարված շահութահարկի մուտքերով:

Հաշվետու ժամանակահատվածում 305 մլրդ դրամ են կազմել եկամտային հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 29.2%‑ը և 1.2%‑ով կամ 3.7 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի հունվար-նոյեմբեր ամիսների ընթացքում պետական բյուջեի հարկային եկամուտների և պետական տուրքերի 6.3%-ն ապահովվել է մաքսատուրքի հաշվին` կազմելով ավելի քան 65.5 մլրդ դրամ: 2016 թվականի նույն ժամանակահատվածի համեմատ մաքսատուրքի մուտքերն աճել են 30.4%‑ով կամ 15.3 մլրդ դրամով:

2017 թվականի հունվար-նոյեմբեր ամիսների ընթացքումպետական բյուջե են մուտքագրվել 32.3 մլրդ դրամ պետական տուրքեր` 105.8%-ով ապահովելով տարեկան ծրագրի կատարումը: Նախորդ տարվա նույն ժամանակահատվածի համեմատ նշված մուտքերն աճել են 10.1%‑ով կամ շուրջ 3 մլրդ դրամով, ինչը հիմնականում ձևավորվել է վիճակախաղերի ու շահումով խաղերի բնագավառում լիցենզիաներ տալու և ՀՀ‑ից օդային տրանսպորտի միջոցներով ֆիզիկական անձանց ելքի համար գանձվող տուրքերի աճի և ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի նվազման արդյունքում:

Հաշվետու ժամանակահատվածում գործունեության առանձին տեսակներից գանձվել են 3.3 մլրդ դրամ հաստատագրված վճարներ` ապահովելով պետական բյուջեի հարկային եկամուտների և պետական տուրքերի 0.3%-ը: Նշված ցուցանիշը նախորդ տարվա հունվար-նոյեմբեր ամիսների համեմատ աճել է 11.6%‑ով կամ 341.3 մլն դրամով:

2017 թվականի հունվար-նոյեմբեր ամիսների ընթացքում ՀՀ պետական բյուջե են մուտքագրվել 35.5 մլրդ դրամ բնապահպանական և բնօգտագործման վճարներ` կազմելով պետական բյուջեի հարկային եկամուտների և պետական տուրքերի 3.4%-ը: Նախորդ տարվա նույն ժամանակահատվածի համեմատ նշված եկամուտներն աճել են 38.8%-ով կամ 9.9 մլրդ դրամով, ինչը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որը կազմել է 24.6 մլրդ դրամ և 43.8%‑ով կամ 7.5 մլրդ դրամով գերազանցել նախորդ տարվա նույն ժամանակահատվածի ցուցանիշը:

2017 թվականի հունվար-նոյեմբեր ամիսների ընթացքում ՀՀ պետական բյուջե է մուտքագրվել 16.8 մլրդ դրամ շրջանառության հարկ, որը կազմել է պետական բյուջեի հարկային եկամուտների և պետական տուրքերի 1.6%-ը և 20.1%-ով կամ 2.8 մլրդ դրամով գերազանցել նախորդ տարվա համապատասխան ցուցանիշը:

Հաշվետու ժամանակահատվածում ավելի քան 13.9 մլրդ դրամ են կազմել նպատակային սոցիալական վճարները՝ ապահովելով պետական բյուջեի հարկային եկամուտների և պետական տուրքերի 1.3%‑ը և 18.3%‑ով կամ շուրջ 2.2 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի հունվար-նոյեմբեր ամիսների ընթացքում ՀՀ պետական բյուջե են մուտքագրվել 25.8 մլրդ դրամ այլ հարկեր` կազմելով պետական բյուջեի հարկային եկամուտների և պետական տուրքերի 2.5%-ը: Մասնավորապես` 6.4 մլրդ դրամ են կազմել ռադիոհաճախականության օգտագործման պարտադիր վճարները, 5.8 մլրդ դրամ՝ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 5.7 մլրդ դրամ` արտոնագրային վճարները, 4 մլրդ դրամ` ճանապարհային վճարները, 1.4 մլրդ դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 883.6 մլն դրամ` հարկային օրենսդրության խախտման համար «Հարկերի մասին» ՀՀ օրենքով սահմանված տուգանքները, 791 մլն դրամ` հանրային ծառայությունների կարգավորման պարտադիր վճարները, 448.4 մլն դրամ` «Առևտրի և ծառայությունների մասին» ՀՀ օրենքով սահմանված դրոշմապիտակների ձեռքբերման վճարները: Նախորդ տարվա հունվար‑նոյեմբեր ամիսների համեմատ այլ հարկերի փաստացի ցուցանիշն աճել է 30.5%‑ով կամ 6 մլրդ դրամով` հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով 2017 թվականի հունվարի 1-ից դրոշմանիշային վճարների սահմանմամբ, ինչպես նաև ճանապարհային վճարների աճով:

2017 թվականի հունվար-նոյեմբեր ամիսների ընթացքում ստացվել են 9.1 մլրդ դրամ պաշտոնական դրամաշնորհներ՝ կազմելով տարեկան ծրագրով նախատեսված մուտքերի 25.1%-ը: Միջոցները տրամադրվել են նպատակային ծրագրերի շրջանակներում, որոնցից 595.7 մլն դրամը՝ ՀՀ պետական մարմինների արտաբյուջետային հաշիվներով շրջանառվող ծրագրերի շրջանակներում, որոնք կազմել են տարեկան ծրագրված մուտքերի 32.1%-ը: Նախորդ տարվա նույն ժամանակահատվածի համեմատ պաշտոնական դրամաշնորհները նվազել են 51.4%-ով կամ 9.6 մլրդ դրամով:

Հաշվետու ժամանակահատվածում ՀՀ պետական բյուջեի այլ եկամուտները կազմել են 55.8 մլրդ դրամ, որից 27.2 մլրդ դրամը` ՀՀ պետական հիմնարկների արտաբյուջետային եկամուտները: Այլ եկամուտների տարեկան ծրագրային ցուցանիշն ապահովվել է 62.7%‑ով: Համեմատաբար ցածր ցուցանիշը հիմնականում պայմանավորված է օրենքով և այլ իրավական ակտերով սահմանված այլ եկամուտների, ապրանքների մատակարարումից ու ծառայությունների մատուցումից ստացված եկամուտների և իրավախախտումների համար գործադիր, դատական մարմինների կողմից կիրառվող պատժամիջոցներից ստացվող մուտքերով, որոնք կազմել են համապատասխանաբար 5 մլրդ դրամ, 23.1 մլրդ դրամ և 8.9 մլրդ դրամ կամ տարեկան ծրագրով նախատեսված մուտքերի համապատասխանաբար 26%-ը, 69.4%-ը և 52.2%‑ը: 2016 թվականի նույն ժամանակահատվածի համեմատ այլ եկամուտներն աճել են 8%-ով կամ 4.2 մլրդ դրամով, ինչը հիմնականում պայմանավորված է ապրանքների մատակարարումից և ծառայությունների մատուցումից եկամուտների, պետական սեփականություն հանդիսացող գույքի վարձակալությունից եկամուտների և օրենքով ու այլ իրավական ակտերով սահմանված այլ եկամուտների աճով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 19.3 մլն դրամ: Նշենք, որ նախորդ տարվա նույն ժամանակահատվածում նշված աղբյուրից մուտքեր չէին ստացվել:

Պետական սեփականություն հանդիսացող գույքը վարձակալության հանձնելու դիմաց ՀՀ պետական բյուջե է մուտքագրվել շուրջ 2 մլրդ դրամ՝ 2.5%-ով գերազանցելով տարեկան ծրագիրը: Նշված եկամուտները նախորդ տարվա նույն ժամանակահատվածի ցուցանիշը գերազանցել են ավելի քան 4.5 անգամ, որը հիմնականում պայմանավորված է «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» ՓԲԸ‑ների կողմից օգտագործվող ու պահպանվող ջրային համակարգերի և այլ գույքի օգտագործման իրավունքը վարձակալությամբ «Վեոլիա Օ կոմպանի Ժեներալ Դեզ Օ» ընկերությանը փոխանցելու հանգամանքով: 2017 թվականի անցած ժամանակահատվածում վարձակալության պայմանագրի համաձայն «Վեոլիա Օ կոմպանի Ժեներալ Դեզ Օ» ընկերության կողմից ՀՀ պետական բյուջե է փոխանցվել 1713.0 մլն դրամ:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 5.5 մլրդ դրամ տոկոսավճարներ` 111.8%-ով գերազանցելով տարեկան ծրագիրը և 21.6%-ով՝ նախորդ տարվա նույն ժամանակահատվածի ցուցանիշը: Նշված եկամուտների բարձր ցուցանիշը պայմանավորված է ներդրված ավանդների միջին մեծության և միջին ժամկետի աճով:

Իրավաբանական անձանց կապիտալում կատարված ներդրումներից հունվար-նոյեմբեր ամիսների ընթացքում ստացվել են 1.1 մլրդ դրամ շահաբաժիններ` կազմելով տարեկան ծրագրով նախատեսված մուտքերի 55.5%-ը: Նախորդ տարվա համեմատ նշված եկամուտները նվազել են 37.4%-ով կամ 645.1 մլն դրամով:

Պետության կողմից տրված վարկերի օգտագործման դիմաց ստացվել է 9.9 մլրդ դրամ, որը 77.3%-ով ապահովել է տարեկան ծրագրային ցուցանիշը և 8.1%‑ով գերազանցել նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են 9.8 մլրդ դրամ կամ ծրագրի 77.3%-ը, ոչ ռեզիդենտներին տրամադրված վարկերի օգտագործման տոկոսավճարները՝ 130.9 մլն դրամ կամ ծրագրի 82.4%-ը:

Ոչ պաշտոնական դրամաշնորհների գծով պետական հիմնարկների արտաբյուջետային հաշիվներին ստացվել են 343.8 մլն դրամ մուտքեր՝ 100%-ով ապահովելով տարեկան ծրագիրը և 56%-ով գերազանցելով նախորդ տարվա նույն ժամանակահատվածի ցուցանիշը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հունվար-նոյեմբեր ժամանակահատվածում կազմել են 8.9 մլրդ դրամ` ապահովելով տարեկան ծրագրային ցուցանիշի 52.2%‑ը և 26.5%-ով զիջելով նախորդ տարվա նույն ժամանակահատվածի ցուցանիշը:

Այլ եկամուտներից 23.1 մլրդ դրամը ստացվել է ապրանքների մատակարարումից և ծառայությունների մատուցումից` 69.4%‑ով ապահովելով տարեկան ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտներն աճել են 17.6%-ով:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել շուրջ 5 մլրդ դրամ՝ ապահովելով տարեկան ծրագրային ցուցանիշի 26%‑ը և 29.3%‑ով գերազանցելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2017 թվականի հունվար-նոյեմբեր ամիսներին նախորդ տարվա նույն ժամանակահատվածի համեմատ ՀՀ պետական բյուջեի ծախսերը նվազել են 0.2%-ով կամ 2.4 մլրդ դրամով` պայմանավորված ընթացիկ ծախսերի կրճատմամբ: Ծախսերի՝ նախորդ տարվա հետ համադրելի ցուցանիշը (առանց արտահանողներին ավելացված արժեքի հարկի վերադարձված գումարների) աճել է 2.1%‑ով կամ 25.1 մլրդ դրամով:

Ընթացիկ ծախսերը հաշվետու ժամանակահատվածում կազմել են 1123.7 մլրդ դրամ` 86.3%-ով ապահովելով տարեկան ծրագրի կատարումը: Նախորդ տարվա նույն ժամանակահատվածի համեմատ համադրելի դասակարգմամբ (առանց ԱԱՀ-ի վերադարձի) դրանք աճել են 1%-ով կամ 11.4 մլրդ դրամով, որը հիմնականում ձևավորվել է ծառայությունների և ապրանքների ձեռքբերման ծախսերի ու սուբսիդիաների նվազման և պարտքի սպասարկման ծախսերի աճի արդյունքում:

Ընթացիկ ծախսերից շուրջ 123 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է տարեկան ծրագրի 83.5%‑ը և 1.9%-ով (2.3 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով 2017 թվականի հունվար-նոյեմբեր ամիսներին ՀՀ պետական բյուջեից օգտագործվել է ծրագրով նախատեսված միջոցների 77.4%‑ը՝ 127.9 մլրդ դրամ, որը 7.8%-ով զիջել է նախորդ տարվա համապատասխան ցուցանիշը` հիմնականում պայմանավորված նյութերի ձեռք բերման ծախսերի նվազմամբ:

Կառավարության պարտքի սպասարկմանը հունվար‑նոյեմբեր ամիսների ընթացքում տրամադրվել է 118.2 մլրդ դրամ` կազմելով տարեկան ծրագրի 96.4%-ը: Մասնավորապես` նշված գումարից 57.9 մլրդ դրամ տրամադրվել է ներքին, 60.4 մլրդ դրամ` արտաքին պարտքի սպասարկմանը: Պարտքի սպասարկման ծախսերը 25.5%-ով կամ 24 մլրդ դրամով գերազանցել են նախորդ տարվա նույն ժամանակահատվածի ցուցանիշը՝ մեծ մասամբ պայմանավորված ներքին պարտքի սպասարկման ծախսերի 39.3% աճով: Արտաքին պարտքի սպասարկման ծախսերն անցած ժամանակահատվածում աճել են 14.7%‑ով:

2017 թվականի հունվար‑նոյեմբեր ամիսների ընթացքում ՀՀ պետական բյուջեից տրամադրվել են 97.1 մլրդ դրամ սուբսիդիաներ` կազմելով տարեկան ծրագրի 84.9%-ը և 7%‑ով (7.3 մլրդ դրամով) զիջել նախորդ տարվա համապատասխան ցուցանիշը: Սուբսիդիաների նվազումը հիմնականում պայմանավորված է 2016 թվականին խմելու ջրի մատակարարման ծառայությունների սուբսիդավորմանը 4 մլրդ դրամի հատկացմամբ, որն ընթացիկ տարվա բյուջեով նախատեսված չէ, ինչպես նաև հողօգտագործողներին մատչելի գներով պարարտանյութերի ձեռքբերման նպատակով պետական աջակցության և հանրակրթության ոլորտի սուբսիդավորման նվազմամբ:

Հաշվետու ժամանակահատվածում ՀՀ պետական բյուջեից տրամադրվել են 119 մլրդ դրամ դրամաշնորհներ, որից 115.5 մլրդ դրամը` պետական հատվածի այլ մակարդակներին, 3.5 մլրդ դրամը` միջազգային կազմակերպություններին: Մասնավորապես` համայնքների բյուջեներին համահարթեցման սկզբունքով տրամադրվել են 44 մլրդ դրամ դոտացիաներ, որոնք կազմել են տարեկան ծրագրի 91.7%-ը և 2%‑ով գերազանցել նախորդ տարվա նույն ժամանակահատվածի ցուցանիշը: 60.6 մլրդ դրամ է տրամադրվել այլ ընթացիկ դրամաշնորհներին՝ ապահովելով տարեկան ծրագրի 89.2% կատարողական և 30.4%-ով զիջելով նախորդ տարվա համապատասխան ցուցանիշը: Դրամաշնորհների տարեկան ծրագիրն ընդհանուր առմամբ կատարվել է 89.1%‑ով, իսկ նախորդ տարվա համեմատ դրանք նվազել են 16.6%‑ով կամ 23.7 մլրդ դրամով: Առանց ԱԱՀ-ի վերադարձված գումարների՝ դրամաշնորհների ծախսերում արձանագրվել է 3.8% (3.8 մլրդ դրամով) աճ:

Ընթացիկ ծախսերի 33.3%-ը` 374.2 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և արձանագրելով տարեկան ծրագրի 90.1% կատարողական: Մասնավորապես` 256.9 մլրդ դրամ են կազմել կենսաթոշակները, 117.2 մլրդ դրամ` նպաստները: Նախորդ տարվա հունվար-նոյեմբեր ամիսների համեմատ սոցիալական նպաստների և կենսաթոշակների ծախսերն աճել են 1.5%-ով կամ 5.4 մլրդ դրամով:

Հաշվետու ժամանակահատվածում պետական բյուջեի միջոցներից 164.3 մլրդ դրամ տրամադրվել է այլ ծախսերին` կազմելով տարեկան ծրագրի 80.3%‑ը և 3.5%-ով զիջել նախորդ տարվա նույն ցուցանիշը:

Պետական բյուջեի ոչ ֆինանսական ակտիվների հետ գործառնությունները 2017 թվականի հաշվետու ժամանակահատվածում կազմել են 126 մլրդ դրամ: Ոչ ֆինանսական ակտիվների գծով ծախսերը կազմել են 126.9 մլրդ դրամ, որոնց տարեկան ծրագիրը կատարվել է 69.6%‑ով: Կատարողականի համեմատաբար ցածր ցուցանիշը հիմնականում պայմանավորված է շենքերի և շինությունների ձեռքբերման, շինարարության ու կապիտալ վերանորոգման ծախսերի կատարողականով: Ոչ ֆինանսական ակտիվների գծով ծախսերը 5.6%-ով կամ 6.8 մլրդ դրամով գերազանցել են նախորդ տարվա համապատասխան ցուցանիշը` հիմնականում պայմանավորված մեքենաների և սարքավորումների ձեռք բերման, պահպանման և հիմնանորոգման ծախսերի աճով: Ոչ ֆինանսական ակտիվների օտարումից հունվար-նոյեմբեր ամիսների ընթացքում պետական բյուջե է մուտքագրվել 892.3 մլն դրամ՝ տարեկան ծրագրով նախատեսված 262.8 մլն դրամի և նախորդ տարվա նույն ժամանակահատվածի 7.8 մլրդ դրամի դիմաց:

*ՀՀ պետական բյուջեի պակասուրդը*

2017 թվականի հունվար-նոյեմբեր ամիսների ընթացքում ՀՀ պետական բյուջեն կատարվել է 141.2 մլրդ դրամ պակասուրդով՝ կազմելով տարեկան ծրագրի 90.7%-ը: Մասնավորապես՝ պակասուրդի ֆինանսավորման ներքին աղբյուրները կազմել են 135 մլրդ դրամ, արտաքին աղբյուրները՝ 6.2 մլրդ դրամ` տարվա համար նախատեսված համապատասխանաբար 66.6 մլրդ դրամի և 89 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդը ֆինանսավորվել է 50.4 մլրդ դրամով, որը հիմնականում ապահովվել է պետական գանձապետական պարտատոմսերի տեղաբաշխման հաշվին՝ 2017 թվականի համար նախատեսված 45 մլրդ դրամի դիմաց: 2.2 մլն դրամ հատկացվել է մուրհակների մարմանը` ամբողջությամբ ապահովելով նախատեսված ցուցանիշը:

Շուրջ 84.6 մլրդ դրամ է կազմել ֆինանսական զուտ ակտիվների հաշվին պակասուրդի ֆինանսավորումը` հաշվետու տարվա համար նախատեսված 21.6 մլրդ դրամի դիմաց: Մասնավորապես՝ հաշվետու ժամանակահատվածում «Հայջրմուղկոյուղի» ՓԲԸ-ին բաժնետոմսերի և կապիտալում այլ մասնակցության ձեռք բերման նպատակով հատկացվել է 68.8 մլրդ դրամ, «Շիրակ-Ջրմուղկոյուղի» ՓԲԸ-ին` 10.9 մլրդ դրամ, «Լոռի-Ջրմուղկոյուղի» ՓԲԸ-ին` 8.3 մլրդ դրամ, «Նոր Ակունք» ՓԲԸ-ին` շուրջ 5.9 մլրդ դրամ: ՀՀ ռեզիդենտներին պետական բյուջեից տրամադրվել են 9.2 մլրդ դրամ վարկային միջոցներ` կազմելով տարեկան ծրագրի 32.2%‑ը: Նշված ցուցանիշը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ու Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման և էլեկտրամատակարարման հուսալիության (այդ թվում՝ վերջինիս լրացուցիչ ֆինանսավորման) վարկային ծրագրերի շրջանակներում օգտագործված միջոցների չափով: Ռեզիդենտներին տրամադրված վարկերից պետական բյուջե է վերադարձվել տարեկան ծրագրով նախատեսված գումարների 88.2%‑ը՝ 113.1 մլրդ դրամ: Հաշվետու ժամանակահատվածում 74.5 մլրդ դրամ օգտագործվել է ներքին աղբյուրներում ձևավորված ազատ միջոցներից` նախատեսված 16.2 մլրդ դրամի դիմաց:

Հաշվետու ժամանակահատվածում ՀՀ պետական բյուջեի պակասուրդի արտաքին ֆինանսավորումը կազմել է 6.2 մլրդ դրամ՝ նախատեսված 89 մլրդ դրամի դիմաց: Արտաքին աղբյուրներում տարվա համար նախատեսված 132 մլրդ դրամի դիմաց 51.1 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների կողմից նպատակային վարկային ծրագրերի շրջանակներում տրամադրվել են 90.7 մլրդ դրամ վարկային միջոցներ, որոնք կազմել են ծրագրված ցուցանիշի 50.4%-ը: Մասնավորվապես՝ նշված գումարից 36.9 մլրդ դրամը ստացվել է միջազգային կազմակերպություններից, շուրջ 53.9 մլրդ դրամը` օտարերկրյա պետություններից: 39.6 մլրդ դրամ ուղղվել է արտաքին պարտքի մարմանը՝ կազմելով ծրագրի 82.5%-ը, որից 31.4 մլրդ դրամը հատկացվել է միջազգային կազմակերպությունների, 7.8 մլրդ դրամը՝ օտարերկրյա պետությունների և 359.9 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը տարեկան ծրագրով նախատեսված ‑43 մլրդ դրամի դիմաց հաշվետու ժամանակահատվածում կազմել է ‑44.9 մլրդ դրամ: Մասնավորապես՝ 44 մլրդ դրամ (տարեկան ծրագրի 92.7%-ը) հատկացվել է ԼՂՀ‑ին` որպես միջպետական վարկ: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 439.3 մլն դրամ: Բաժնետոմսերի և կապիտալում այլ մասնակցության ձեռքբերման նպատակով հաշվետու ժամանակահատվածում օգտագործվել է շուրջ 2 մլրդ դրամ՝ ամբողջությամբ ապահովելով հաշվետու տարվա համար ծրագրված ցուցանիշը: Անցած ժամանակահատվածում 630.6 մլն դրամ օգտագործվել է արտաքին աղբյուրներից ստացված վարկային և դրամաշնորհային միջոցների մնացորդի հաշվին՝ տարեկան ծրագրով նախատեսված 5.8 մլրդ դրամի դիմաց:

1. Պետական բյուջեի եկամուտներում, ծախսերում և պակասուրդի ֆինանսավորման աղբյուրներում ներառված են արտաքին աղբյուրներից ֆինանսավորվող նպատակային ծրագրերը, իսկ ծախսերի գծով ներկայացված են դրամարկղային ծախսերը: [↑](#footnote-ref-1)